એકવાર આર.કે. મને બેન્કમાં ફુરસદના સમયે કહે, ‘સાહેબ, તમને અને મેમસાબને અહીં ગમતું નહીં હોય. ક્યાં મુંબઈ અને ક્યાં આ ઉપાધીથી ભરેલ ગામ. પાણી માટે ચાપાકલ પર જઈને લાઈન લગાડો, વિજળી વારંવાર ડૂલ, નહીં કોઈ બાગ બગીચા, નહીં કોઈ મનોરંજનની જગા. મુંબઈ બહુ યાદ આવતું હશે. માતાજી અને દીકરો તેમજ ભાઈ વગેરે વારંવાર યાદ આવતાં હશે. મારું માનો તો એક કામ કરો, હું ‘હનુમાન ચાલીસા’ નું પુસ્તક લાવ્યો છું. તમે રોજ એનો પાઠ કરજો. તમારો આ દોજખમાંથી છૂટકારો થશે.’ એમ કહી મને ‘હનુમાન ચાલીસા’ આપ્યું.